Az Európai Parlament és a Tanács 2000/20/EK irányelve

(2000. május 16.)

a szarvasmarhafélék és sertések Közösségen belüli kereskedelmét érintő állat-egészségügyi problémákról szóló 64/432/EGK tanácsi irányelv módosításáról

AZ EURÓPAI PARLAMENT ÉS AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 37. cikkére és 152. cikke (4) bekezdésének b) pontjára,

tekintettel a Bizottság javaslatára,

tekintettel a Gazdasági és Szociális Bizottság véleményére [1],

a Régiók Bizottságával folytatott konzultációt követően,

a Szerződés 251. cikkében megállapított eljárásának megfelelően [2],

mivel:

(1) A 97/12/EK irányelv [3] és a 98/46/EK irányelv [4] módosította és naprakésszé tette a 64/432/EGK irányelvet [5].

(2) A két előbb említett irányelvvel módosított 64/432/EGK irányelv végrehajtását érintő problémák átmeneti intézkedéseket igényelnek a élő szarvasmarha- és sertésfélék kereskedelmében bekövetkező zavarok elkerülésére.

(3) Emellett a 64/432/EGK irányelv és a szarvasmarhafélék azonosítási és nyilvántartási rendszerének létrehozásáról, valamint a marhahús és a marhahústermékek jelöléséről szóló, 1997. április 21-i 820/97/EK tanácsi rendelet [6] utalnak számítógépes adatbázisok létrehozására, többek között szarvasmarhákra, az állatokra és mozgásukra vonatozó információ tárolására.

(4) Problémák merültek fel az állat-egészségügyi feltételek alkalmazásával és különösen az állatok azonosításával és nyilvántartásával kapcsolatban.

(5) A 64/432/EGK irányelvet módosítani kell a közösségi szabályok következetességének biztosítására, és hogy a Közösség átmeneti intézkedéseket fogadhasson el, lehetővé téve a tagállamoknak, hogy alkalmazkodjanak az új kereskedelmi feltételekhez.

(6) Ezért helyénvaló elhalasztani az említett irányelv bizonyos rendelkezéseinek hatálybalépését.

(7) Az ezen irányelv megvalósításához szükséges intézkedéseket a Bizottságra ruházott végrehajtási hatáskör gyakorlására vonatkozó eljárások megállapításáról szóló, 1999. június 28-i 1999/468/EK tanácsi határozat [7] szerint kell elfogadni,

ELFOGADTA EZT AZ IRÁNYELVET:

1. cikk

A 64/432/EGK irányelv a következőképpen módosul:

1. a 6. cikk (2) bekezdése a következő ponttal egészül ki:

"e) december 31-ig nem esnek az a) vagy a b) bekezdésben megállapított vizsgálati követelmények alá a 30 hónaposnál fiatalabb, hústermelésre szánt szarvasmarhafélék esetében, amelyek(et):

- hivatalosan gümőkórmentes és hivatalosan brucellózismentes szarvasmarhatelepről származnak,

- az F. melléklet A. szakaszának 7. pontjában szereplő 1. minta szerinti, megfelelően kitöltött állat-egészségügyi bizonyítvány kísér,

- vágásukig felügyelet alatt maradnak,

- a szállítás során nem kerültek kapcsolatba olyan állatokkal, amelyek a fenti betegségektől hivatalosan nem mentes állományból származnak,

és feltéve, hogy:

- ezek az intézkedések a gümőkór és a brucellózis tekintetében azonos egészségügyi helyzettel rendelkező tagállamok és tagállamok régiói közötti kereskedelemre korlátozódnak,

- a rendeltetési hely szerinti tagállam meghoz minden szükséges intézkedést a belföldi állományok fertőződésének elkerülésére,

- a tagállamok felállítják az e szabályok hatékony végrehajtását biztosító, a véletlenszerű mintavételre, vizsgálatokra és ellenőrzésekre irányuló, megfelelő rendszert,

- a Bizottság ellenőrzi ezen irányelv megfelelő működését, hogy biztosítsa, hogy a tagállamok teljes mértékben megfelelnek ezen szabályoknak;";

2. a 6. cikk (3) bekezdésének második albekezdésében az "1999. december 31." szövegrész helyébe a "2000. december 31." lép;

3. a 16. cikk a következő bekezdéssel egészül ki:

"(3) Amennyiben az ezen irányelvben előírt új intézkedésekre történő átállás megkönnyítése céljából szükséges, a Bizottság a 17a. cikkben meghatározott eljárásának megfelelően átmeneti intézkedéseket fogadhat el, legfeljebb kétéves időtartamra.";

4. a 17. cikk helyébe a következő lép:

"17. cikk

(1) A Bizottságot a 68/361/EGK irányelv által létrehozott Állat-egészségügyi Állandó Bizottság (a továbbiakban: a "bizottság";) segíti.

(2) Az erre a bekezdésre történő hivatkozások esetében az 1999/468/EK határozat 5. és 7. cikkét kell alkalmazni.

Az 1999/468/EK határozat 5. cikk (6) bekezdésében meghatározott időszakot három hónapban állapítják meg.

(3) A bizottság elfogadja saját eljárási szabályait.";

5. az irányelv a következő cikkel egészül ki:

"17a. cikk

(1) A Bizottságot a 68/361/EGK irányelv által felállított Állat-egészségügyi Állandó Bizottság (a továbbiakban: a "bizottság";) segíti.

(2) Az erre a bekezdésre történő hivatkozások esetében az 1999/468/EK határozat 5. és 7. cikkét kell alkalmazni, tekintettel a határozat 8. cikkének rendelkezéseire.

Az 1999/468/EK határozat 5. cikkének (6) bekezdésében meghatározott időszakot három hónapban állapítják meg.

(3) A bizottság elfogadja saját eljárási szabályait.";

6. az A. melléklet I. szakasz 2. pontja c) alpontjának harmadik francia bekezdésben a "vagy" szót az (1) és (2) pontok közé kell illeszteni;

7. az A. melléklet I. szakasz 4. pontja b) alpontjának és az A. melléklet II. szakasz 7. pontja b) alpontjának helyébe a következő lép:

"b) minden szarvasmarhát a közösségi jogszabályok szerint azonosítanak, és";

8. az F. melléklet 1. mintájának A. szakasza az alábbi bekezdéssel egészül ki:

"7. 30 hónaposnál fiatalabb, hústermelésre szánt állat, amely hatóságilag gümőkór-, brucellózis- és leukózismentes állományból származik, és a … számú engedély alapján a 64/432/EGK irányelv 6. cikk (2) bekezdésének e) pontja szerint kerül kiszállításra.".

2. cikk

(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek 1999. december 1-jétől kezdődő hatállyal megfeleljenek. Erről haladéktalanul tájékoztatják a Bizottságot.

Amikor a tagállamok elfogadják ezen intézkedéseket, azokban hivatkozni kell ezen irányelvre, vagy azokhoz hivatalos kihirdetésük alkalmával ilyen hivatkozást kell csatolni. A hivatkozás módját a tagállamok határozzák meg.

(2) A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el.

3. cikk

Ez az irányelv az Európai Közösségek Hivatalos Lapjában való kihirdetésének napján lép hatályba.

4. cikk

Ennek az irányelvnek a tagállamok a címzettjei.

Kelt Brüsszelben, 2000. május 16-án.

az Európai Parlament részéről

az elnök

N. Fontaine

a Tanács részéről

az elnök

L. Capoulas Santos

[1] HL C 51., 2000.2.23., 31. o.

[2] Az Európai Parlament 2000. március 16-i véleménye (a Hivatalos Lapban még nem tették közzé) és a Tanács 2000. április 17-i határozata.

[3] HL L 109., 1997.4.25., 1. o.

[4] HL L 198., 1998.7.15., 22. o.

[5] HL 121., 1964.7.29., 1977/64. o. A legutóbb a 98/99/EK irányelvvel (HL L 358., 1998.12.31., 107. o.) módosított irányelv.

[6] HL L 117., 1997.5.7., 1. o.

[7] HL L 184., 1999.7.17., 23. o.

--------------------------------------------------